Maksamattomat parkkisakot johtivat tuulilasiin kiinnitettyyn kovan luokan uhkaukseen.

Tunnettu parkkifirma väittää, ettei se ole uhkauksen takana. LUKIJAN KUVA

Toistakymmentä yksityistä parkkisakkoa saanut keravalaismies hämmästyi pahemman kerran, kun tuulilasiin ilmestyi tunnetun yksityisen parkkifirman ilmoitus, jossa uhattiin jättää saatavat ”perintäyhtiön, tunnetun moottoripyöräyhdistyksen perittäväksi”.

Lappuun oli merkitty perittävä summa, 650 euroa. Lisäksi siinä todettiin yhtiön ”tyhjentävän” kyseisen parkkiruudun autoilijan laskuun.

Autoilija ei kuitenkaan ryhtynyt uhkauksen johdosta toimiin, kuten ei myöskään saman firman kirjoittamien yli kymmenen sakkolapun johdosta. Mies sanoo, ettei aio niistä yhtäkään maksaa. Hän huomauttaa, että hän on maksanut parkkiruudustaan taloyhtiön pihalla. Maksusta on todisteena parkkilupa. Eri asia sitten on, kuinka hyvin se on näkyvissä.

Iltalehti yritti turhaan saada parkkifirman johtoa puhelimeen. Sähköpostiviestissä yhtiö totesi, ettei kyseessä ole heidän jättämänsä lappu.

”Kyseessä on valitettava yhtiömme nimen väärinkäyttö, eikä missään tapauksessa ole se toimintamalli, millä (yhtiö) toimii.

Laputettu autoilija puolestaan ihmettelee parkkifirman vastausta, sillä uhkaus oli ilmestynyt tuulilasiin samaan aikaan uuden sakkolapun kanssa. Lisäksi uhkaukseen merkitty erääntynyt summa on juuri sama, minkä hän on firmalle jättänyt maksamatta.

– Kuka ulkopuolinen sen voisi tietää?